钦定古今图书集成/方舆汇编/职方典/第1512卷 > 《高仑冈证讹》郑邦诘
## 钦定古今图书集成/方舆汇编/职方典/第1512卷 > 《高仑冈证讹》郑邦诘

腾，有山峙州东百里许，旧名高黎贡，俗呼为“高良工。”
攒峰百出，削壁悬崖，莫可殚述。岚烟静则天山一色，
小阴雨则雪霰满巅，又名雪山，高大为南中第一。蒙
氏时僭封西岳。其冈自东转西北约五七百里，经马
面关，抵大茶山，达赤发野人陆阻，地直接昆仑大荒。
父老相传，冈尽处崖断路绝，俯视川流，无力不任舟
楫，川外隐隐有人马形，莫窥其际。嘉靖三十八年，遥
闻洞吴警，乃于冈隘设分水岭关，掘土得石碑云：《重
修高仑冈记》，元至正时云南诸路儒学副提举止斋
王某撰，惜残缺无全文，始知此冈脉衍昆仑，故特名
高仑，前三呼皆误。窃按《鱼龙河图》云：“昆仑山，天中柱。”
又《史记本纪》言其高三千五百馀里，《神异经》言其广
万一千里，《水经》言其远去嵩高五万里。《搜神记》曰：“崑
仑，地首也，惟帝下都，其水绝弱。”郭璞赞“昆仑在西羌
之宇。”《博物志》称昆仑东南水流入中国，名为河丘。文
庄《河源考》：昆仑直马湖正西三千馀里。《大荒西经》曰：
“赤水之后，黑水之前，有大山，名昆仑之丘。”夫言天柱，
言地首，言帝都，虽据诸书，似涉虚诞，但以地里考之，
其曰去嵩高五万里，其曰直马湖正西三千馀里，此
一证也。以水道言之，其曰在赤水后、黑水前，其曰东
南水流入中国为河，此又一证也。夫马湖去嵩高不
万里，而昆仑去马湖直三千馀里，则云五万里者误
矣。黄河自星宿海发源，星宿海实在昆仑东南；黑水
在昆仑西北，流入大居，为金沙江，独赤水未详。今考
袁崧《宜都记》，称：夷道县西南九十里望州山，出涌泉，
天欲雨辄浮赤气，名曰丹水，则去腾五千馀里。又马
湖亦有赤煎水。北彝道虽近亦小，惟属贵竹建卫者
近似。然三水皆在昆仑前。由是观之，高仑东面赤水，
西背黑水，其接脉昆仑也审矣。况国人所谓“川流不
任舟楫”者，焉知非其水绝弱乎？川外隐隐有人马形，
焉知非西羌之宇乎？且龙、潞二江，夹冈西腋，绵亘千
里，下至木缅支陇，散漫交布彝甸，势据上游，诚哉天
设之险，实以壮我永腾者也，故为证讹。